La música posa el punt final al primer intercanvi cultural entre Llíria i Pinggu
01 de febrer de 2019

L’intercanvi cultural entre Llíria i el districte xinès de Pinggu s’ha tancat, com no podia ser d’altra manera, amb música. El teatre de la Banda Primitiva ha acollit el concert de cloenda oferit per l’orquestra del Conservatori Professional de Música de Llíria amb la participació del grup de joves músics xinesos, conformant un binomi de sons internacionals.

L’alcalde de Llíria, Manolo Civera, i altres membres de la Corporació han assistit a este concert que posa el punt final a una setmana, en què els membres de la delegació xinesa han pogut acumular experiències, descobrir la riquesa del patrimoni musical edetà i ampliar els seus coneixements.

Durant el concert, el primer edil ha fet entrega als participants xinesos d’un diploma acreditatiu per les sessions formatives que han realitzat al llarg de les jornades de l’intercanvi, durant les quals han rebut classes magistrals impartides per músics professionals de les societats musicals de Llíria. A més de les classes, han pogut conèixer de prop la història d’estes societats i la seua contribució per convertir la música en una de les senyes d’identitat de la capital del Camp del Túria.

Per altra banda, l’empresa xinesa de fabricació d’instruments, Huadong Musical Instruments, ha volgut formalitzar la seua adhesió de recolzament a la candidatura de Llíria a Ciutat Creativa de la Unesco en la categoria de música. Liu Yun ha signat la carta de suport, com a representant d’esta companyia que va participar en el String Instruments Fest, celebrat a Llíria al novembre de 2017, amb la donació de 400 instruments de corda a les escoles de música de la Comunitat Valenciana.